
amintiri 


dintr-o viitoare eră glaciară 


(92022 toate drepturile rezervate 


între noi e întinderea de zăpadă 

sunt urșii polari ce par, de departe văzuţi, mesteceni rătăcitori 
aerul vibrează de o poezie 'ngânată 

neterminată, pentru că nici o planetă nu și-o dorește 

și pare că nimeni nu ne ţine de mână 

să ne arate drumul ce ne-ar duce unul spre altul 

dar ne vedem, ne facem semne 


absorbite de instalația de lumini a fulgilor de zăpadă 


brazde vișinii pe cerul de zahăr ars. 

monștri din adâncuri surâzând albastru. 

culori bestiale flutură pe meterezele clintite de premoniții. 
și ochiul imens, atotvăzător, pe ecranul din piața publică 


unde mulțimea se 'nchină, liber, eșafodului 


bilele de biliard înlocuiesc rulmenții 

speciile de animale și păpușile mecanice coexistă între graniţe confuze 
doar astrele sunt sigure de drumul lor 

dar nimeni nu '| mai citește 

unii au plecat către ele, fără a mai avea de la ei vreo veste 

povești întrerupte, în paralel cu penele de curent 

care, printre alte nefericiri, ne surprind 


pe scara rulantă a câte unui complex comercial 


ridicându-te pe frânghia propriului gând 

însângerând 

ca să afli mereu altceva 

sau nimic 

cu frică sau fără 

c' ar putea fi frânghia din jocul de cuvinte "spânzurătoarea" 
pulsul din tâmple și fiorul rece pe spate 

fac ecou scandărilor din tribunele istoriei: 

"noi muncim, noi nu gândim!" 

și inima'ţi zboară odată cu fiecare filă de calendar 


înspre sfârșitul fără cuvinte 


acum, când petale de flori vin către tine cu mișcări de flutur 
când norul singuratic îți hașurează profilul 

făcând pereche umbrei de mai devreme 

acum, când minutele au neliniștea apei carbogazoase 

și neputința migrează, prin lapte de mamă, 

din generaţie în generație 

ȘI 'i gâtuită de sângele martirului 

acum, orice declaraţie de iubire scrisă pe ziduri 


e trâmbița judecății de apoi 


o duminică vișinie, 

o amintire albastră 

nu se știe de ce aceste culori 

poate pentru că, fiind duminică, mai toate cuvintele se odihneau 

' 


tocmai de aceea, tragem câte o linie peste "duminică" și "amintire' 


rămânând doar culorile, cocktail invitând imaginația 


ești om vorbind cu oameni 

și nu e de mirare cu animale, plante să vorbești, 
cu lucruri 

a înţelege ce spui și a te face inţeles 

e o temă de vorbire 

nicidecum filosofică 

s-ar potrivi în cartea de bucate 


după reţeta de dulceaţă de cireșe amare 


sigur, poţi vorbi cu tine 
povestind, întrerupt, o întoarcere acasă 


cu adresă nimănui cunoscută 


pe rola timpului se 'nfășoară (desfășoară?) 
cinematografic 

numele tuturor celor născuţi și decedați 

o lungă distribuţie de actori 

unii cu litere mari 

alții cu caracterele abia lizibile ale unor etichete de conserve 
dar nici un producător, regizor, scenarist, tehnician 
aceasta e lecţia de istorie, un șir de nume 

comentate 'n fel și chip 

un film mut - 

diversitatea limbilor neutralizează vacarmul vorbirii 
film alb-negru, culorile sunt un capriciu poetic 


copilăresc sfidând cuvântul "sfârșit" 


vagabondul trece indiferent pe lângă teancul de bancnote 
dar nu și pe lângă cărămida pe care o zvârle 


în geamul unei filiale bancare 


nu bagă în seamă frumuseţea feminină, extravaganţele vestimentare, 
animalele de companie etichetând sentimentalismul - 


dar nu și mucul de ţigară care "i aduce aminte de fitilul bombei 


vagabondul e un agent secret 
spionând pentru o lume neinventată încă 
o va face, probabil, un scriitor din alții mii 


pescuind în apele tulburi ale premiilor literare 

străzile sunt sigure, cartierele, transportu 'n comun, 
taxiurile, granițele - 

pace și bună înțelegere peste tot - 

un virus, pandemie, o minune 

de cel puţin trei zile, cel mult trei ani 

după care vom reveni la normal 


simțindu-ne iar oameni 


INI 

să stai întins în noaptea fierbinte 

privind la soare în oglinda lunii 

mai bine pe jos decât într-un hamac 

să simţi mirosul pământului în iarba incă udă de ploaia de peste zi 
doar să privești și să tragi adânc aeru'n piept 

înainte de a-l expira pentru ultima dată 

în timp ce sângele se usucă pe mâna înţepenită 

deasupra găurii deschise de războiul stupid 


ca toate războaiele 

bătrânul hemingway 

intră în arena din care taurii au fost alungaţi 

de dragostea pentru ei a noilor generații 

desenează cu degetul în nisip 

cercuri și 'n ele schițează tauri și matadori 
murmurând odată cu marea cuvintele lui arhimede: 


noli tangere circulos meos 

amintiri, vreascuri încălzind prezentul 


magazinele de antichități, melancolice agenţii funerare 


în arhiva poliției, în ziare 
zace accidentul în care au murit răspunsuri 


din lipsă de'ntrebare 


trecutul are tot atâtea pete albe și negre 
cât viitorul 

nimic nu se pierde, nimic nu se-adună 
zero e suma 

totuna 'S viii și Morţii 


și soarele pământul și luna 

frunzele nu mai cad 
cade tencuiala de pe fațade 


păsările cad, ne 'nsuflețite, în visele oamenilor 


fantoma locomotivei cu aburi 
trece prin zilele de naștere ale noilor generații 
împrumutând fumul lumânărilor de pe tort 


și suflarea care le-a stins 


hoarde de vorbe însângerează auzul 
cu lentoarea unui amurg prelungit 
dragostea veghea 'și începe 


așteptând să se crape de ziuă 

cojile de portocală parfumează camera 


parfumul defoliază melancolia 


treci pe două coloane prietenii și dușmanii 


- caricatură de rai și iad 


pe alte două, venituri și cheltuieli 


- dubla față a succesului: un ochi râde, altul plânge 


adaugi încă o încolonare: speranţe 'mplinite și ne 
- dar fiind o poveste și fiind seară 


adormi înainte de a scrie ceva 

cine spală rufe, le întinde pe și le strânge de pe frânghie 

le calcă, apretează, împăturește și așează pe rafturi și 'n sertare 
cine curăţă fiecare colț de cameră, spală geamuri, podele - 
aceea/acela nu ajunge în rai 

mai degrabă va trece cocoașa păcatului prin urechea acului 
cel fără casă și rasă (cu pielea de culoarea prafului străzii) 
boschetar alcoolic aurolac 

adevăr spun vouă: 

clasa muncitoare nu ajunge în paradis 

mai degrabă purta-vor îngerii pe cei fără grijă 

'ntre păsările cerului 

Și binecuvântată fie tăierea mieilor 

binecuvântat răsfățul animalelor de companie 

câini pisici lighioane exotice amanți și amante 

și rău de faci, bine găsești 

deci crede și nu ezita: lumea asta 


a fost, este, fi-va a ta 

linia vieţii trece prin cadranul ceasului 
acele lui uniformizează pași și respiraţii 


dau glas clepsidrelor cerești 


vârstele 'și spun povești cu tâlc 
azi mâine și ieri sunt vârturile unui triunghi 
când magic, când folcloric, când filosofic 


în care pulsează raza eternității 


ceasul din gări și aeroporturi avertizează 
asupra înstrăinării în și de timp 

plecând și sosind în aceeași călătorie 

pe care unii o citesc în palmă 

cu ochii pe ceas, cu gândul la următorul client 


și la clepsidrele cerești 

pe planeta neptun e frig 

mult mai frig decât intr-o casă neîncălzită 
ai putea spera ca odată, "nemuritor și rece" 
sufletul să ajungă acolo 

până atunci, îţi faci vacanţele pe litoral 

în stațiunea numită neptun 


bucurându-te de soare, de valuri, 


de inima care bate alături de tine 

terra, mon amour: 

moș crăciun e căutat de polițiștii de la moravuri 

rudolf și ceilalți reni fac publicitate dietei vegetariene 

(supa de pui nu mai e în restaurante, cantine 

jumate europa strigă "zboară puiule, zboară") 

în loc de stele, cerul asiatic arată cartonașe roșii către america 
metroul newyorkez se închide pentru inventarierea victimelor 
iar în muzeul de artă modernă e expusă mumia lui lenin 
statuia libertății primește premiul pentru interpretare 

la festivalul de film de la moscova 

boicotat de africa, neagră de supărare 

pentru că istoria e scrisă în alb și negru 

continentele însă am uitat că sunt călătoare 

încet dar sigur, pe urmele broaștei țestoase concurând cu achile, 
adunându-ne scufundându-ne pe toți 


în aceeași căldare 

copilul stă la fereastra care zboară în jurul pământului 
privește la îmbâtrânirea planetei 

faţa lui nu exprimă nimic 

de foarte mic se uita cu orele afară 

urmărind mișcarea schimbarea trecerea 

odată, când părea că toate au stat 

a plecat cu fereastra la ceruri 


să privească de afară afară 


în fiecare noapte, cu mult peste 

cele o mie și una de nopți 

își spune povestea a ceea ce a văzut peste zi 
Și 'n următoarea trezindu-se mereu din visul 


în care crește îmbătrânește și moare 

vorbele se îmbracă în rochii de seară 
(vestimentația e o convenţie) 

pentru balul turnului babel 

vorbe dulci sau grele 

mieroase sau înveninate 

îngeri căzuți spun unele c' ar fi 

dar nu "i decât o bârfă 

o vorbă 'n vânt 


pe lângă tot ce în pământ sădește omul 


ultimul bal, ultimul dans 
înainte de tăcerea de aur a labirintului 
cu ecourile mute ale unui parc de distracţii 


ceremonios încastrate în aleile pustii 

mângâierea de put de piersică a luminii 
(chiar când e înnorat) 

pâinea caldă brânza și ridichile proaspete 
cana rece de kefir și gândul care te unge pe suflet 
gândul binecuvântării: 

binecuvântată fiecare masă 

și taina celei din urmă 

când de sub picioare 'ți fuge pământul 
lăsându-te 'ntr-o altă taină, mai mare și, 
amintind de puful de piersică, 


mângâietoare 

adevărul e cusut cu aţă albă. 
e pânza corabiei celor salvați de potop 


și a corăbiilor naufragiate 


adevărul e cusut cu aţă albă. 

e pânza, peticită, țesută de soţia lui ulysse. 
niciodată nu a fost prea târziu 

ca ulysse să se întoarcă acasă. 

înainte ca insula lui să fie scoasă la vânzare. 
ulysse n-a existat 

spune un poet invidios pe homer și pe rasa elenă 
au existat doar războiul pribegia legenda 

și pentru că trebuia să poarte un nume 


li s-a spus ulysse 


adevărul, privindu-se 
în geamul compartimentului din trenul de mare viteză 
face feţe-feţe, pentru că, stafie a împăratului din poveste, 


e gol 

atâtea 'ntâmplări 
îngropate 'n uitare 
atâtea cărări 


dispărute în zare 


rămâne 
o istorie săracă 
fărâme 


și vorbe de clacă 


soare și luna 
pe umeri tatuate 
zile - niciuna 


ieșite din noapte 


dar tatuajele ard 
și vorbele 's jar 
unde a fost fard - 


un alt strat de var 


când trup, când cenușă 

cu mereu alte nume 

prin ceea ce pare o ușă 

intri ȘI 1eși 

odată cu vântul risipind adunând 


întrebări dinspre lume 


25 

seceta a fost 

va fi alta, și mai Și 

război nu mai e 

vom face altul, și mai și 

e mai puţin de pus pe masă 

dar mai puține guri în casă, 

zâmbitoare 

zâmbetul e bun la toate 

sugrumă neputința 

spânzură deznădejdea 

taie 'n memoria vie 

eroii sunt aceiași 

politicieni, activiști și nașii lor 

și noi ceilalţi, văzându-ne în locul lor 
logicieni și filosofi sunt iar de batjocură 
deși mai nimeni nu știe de ei 

iar poet poate fi oricine care se crede că e 
dar ne-am luat cu vorba în vreme ce alte tragedii 


sunt pe cale, pe alta decât cea care e 


"adevărul și viaţa" 

nu-i nimic, avem psihologi 

care au luat locul papagalilor ce altădată 
trăgeau bilete norocoase pentru trecători 


și ne repetă neobosit "viața "i frumoasă" 

lacrima pianistei e 'ntinsă pe clape 
de degetele îndelung antrenate 
umede gene, amintindu-i căderea 
rezonează 

tremură 


adiere 's vederii 


de iubire o poveste, 'ngheţată, ai crede să fie 


iar lacrima oaza ademenind-o la viaţă 

soldații de plumb caută cazarmă de închiriat 
dintr-un anunţ pe semafor dau de o garsonieră 
a unuia plecat la lucru afară 

la o companie zisă wagner 


nu cere bani, doar cineva s 'aștepte acasă 


trece un an, mai trece unul, și alții după ei 
soldaţii stau de plumb și 'n fiecare zi după apel 
zic din rărunchi același cântec ostășesc: 

și george nu mai vine! 

vecinii, deranjaţi, se plâng lui salvator deliu 
administratorul de bloc - 

jurând pe reciclare, predă soldaţii la topit 


și plumbu-i scurs într-un volum de poezie 


e liniște în bloc, dar uneori se-aude 
cadenţa unui marș - 
fălcile noastre clămpănind, înghesuiți unul într-altul 


înfriguraţi de 'nsingurare 

la masa de biliard 

se strâng răufăcătorii 
drojdia din cartier 

sau de la guvernare 
pariurile 's obligatorii 
culorile înșelătoare 

bilele rânjesc prostește 

și sună a cranii de schelete 
descoperite 'ntâmplător 

e pur si muove! strigă toţi 
și polul nord și polul sud 
își iau o cameră 'n hotel de lux 
peste tot aeru-i de cazinou 
iar moartea așteaptă 


amuzată, 'n colivie 

cioburi 

de sticlă colorată 

și borcane cu marmeladă 
sunt personajele unui vis 
cu aromă 


de ciocolată 


luna are luciul 

aluatului 

dat cu ulei 

telescopul care o admiră 
în loc de inimă 


are scântei 


visul se petrece 
copt și aburind 
din vară în iarnă 
ținând de cald și 


sărbătoare 


cine nu crede 
să 'ntrebe vârcolacii 
aduși pe țărm 


de valurile mării 


30 


se simte aromă de citrice 


din taverna portului se aud cântând marinarii: 
la ialta şi la beirut/sunt mari grădini cu flori/ 


și chiparoși ce înfloresc/pe an de două ori 


în pachetul de cărţi de joc azi e ziua jockerului 
zi de sărbătoare, de carnaval 


măștile vor spune adevărul 


pe faleză, tineri pe lângă biciclete vorbesc zgomotos 
o florăreasă din alt veac îmbie cu buchete 


pe care nimeni, bine 'nţeles, nu le vede 


nimeni nu bagă în seamă norii adunați, de furtună 
nici întunecimea dincoace de frunți 
nepăsători pășim împreună 


între goluri și punți 


un grup de orfani e adus să vadă oceanul 


privesc tăcuţi singurătatea albastră: 

valurile leagănă sticle imaginare 

cu mesaje nedescifrate 

însoțitoarea le cumpără îngheţată pe băț 

Și €i și ceilalți turiști caută 'n grabă adăpost 

de vijelia care 'mbrăţișează cântecul răsunând din tavernă : 


„acum Și 'ntotdeauna/pe sub castani și chiparoși/să ne privească luna 

zăpada 'nsângerată are gust de vanilie - 
muniția a fost parfumată 


să ridice moralul armatei 


dulce e moartea dușmanului 
văzut prin roua ultimei lui dimineți 
dulce e limba morţii 


înghițindu-te cu mișcări de șarpe uriaș 


arta războiului e culinară - 

cu febra compozitorului însemnând linii de portativ 
în linii de front foamea 'Și hrănește copiii: 

ura plăcerea frica cruzimea 

viața urlând hăituită: 


"să ne fie de bine! să ne fie de bine!" 

clopote de gheaţă absorb azurul 
inspirând o nouă rețetă de înghețată 
o nouă rasă umană dezgroapă din subconștient 
povești cu eroi zâne și ciudățenii 
elicele aparatelor de zbor ruginite 
ţin locul florilor într-o grădină botanică 
globul pământesc e din nou plat 
placă pe care mareele rostogolesc cochilii 
răsunând a nimic, 

a niciunde, 


a niciodată 

petrecăreţii 's obosiţi 

de nesomn cântat și zbierat 

privesc scânteile 

focului înnoit de un nou braţ de vreascuri 
nu văd și, ceva mai încolo, ochii 
scântelietori ai unui lup, imagine 

a unei viitoare reîncarnări. 

e noapte fără lună, dar vârcolacii 

sunt doar personajele unor filme 

pentru cei cu imaginaţie săracă. 

lupul dispare 

intră în scenă o haită de câini vagabonzi 
latră turbat 

o împușcătură în aer îi risipește 

luna e tot nevăzută 

în morminte, poeţii romantici 


zumzăie melancolic 

'stalactite', 'stalagmite' 
sunt nume conspirative 


ale masculinului, femininului 


Il. 
peștera lui platon 
e invadată de lilieci 


împrăștiind virusuri apocaliptice 


iii. 

soarele și luna 

nu mai rimează cu 
"i-au ţinut cununa" 


celui ucis de tovarășii săi 


IV. 
fulgi de plumb 
se topesc pe inimile calde 


ale celor întinși pe 


masa canibalilor 


iernile sunt negre 
negru e cerul, negre sunt astrele 
neagră dantura 


arlechinului stăpânind lumea 


VI. 

mormintele sunt tatuate cu fetuși 
și fetușii 's tatuaţi cu cap de mort 
orgiile au gustul democrației 


și miasma vulcanilor 


VII. 

vremea răgazului 

e o gaură în calendar 

locul unui trafic de migranți 
pe care atârnă 


zdrenţele speranţei 


En 

cu minţile populate de cei decedați 
oamenii zăpezilor alunecă pe schiuri 
dinspre lava pietrificată a trecutului 
înspre viitorul orbitor 


luminat de un soare crescând văzând cu ochii 

a căzut pe gânduri 

și gândurile au căzut din puț în lac 

lacul a 'ngheţat 

în adâncul lui a avut o viziune 

se făcea că era 'n același pat cu crăiasa zăpezilor 
fulgii de zăpadă se gudurau la picioarele lor 
orizontul erau două buze imense, albastru-vineții 
șoptind cuvinte de ne 'nţeles 

dar simţindu-le fiori de gheață 

risipiţi, uimitor, sub mâna crăiesei zăpezilor 

la fiecare atingere venindu-i în minte, trunchiate, 
greu răsuflând, câini credincioși, 

vorbe vorbe vorbe: 

era frig, și era iarnă 

numa or vedea că nu-s 

și 'n casă arde focul 

acolo este țara mea 

să mă lăsaţi la marginea mării 


n-a Ști nime că m-am dus 


SI) 

limba acelui popor a 'nghețat 

nu "i trecută în registrul limbilor moarte 

e-un bloc de gheaţă viscolit de uitare - atât 

zadarnică "1 speranţa celor așteptând o schimbare a climei - 


e mirajul celor murind îngheţaţi 


poporul însă încă se mișcă - 
îmbrăcat, locuind 


în cuvinte primite de ici și de colo 

pesemne, monumentul a cărui ruină o îngrijim meticulos 
a fost închinat unei fericite uniuni familiale din imperiul roman 
(după cum ne-a spus un prieten, istoric al artei) 
l-am descoperit în curtea casei, săpând pentru fântână 
de atunci, copiii se joacă de-a fantomele 


în jurul lui am făcut rond de flori de nu-mă-uita 


la cutremurul din iarna trecută 

s-a crăpat și sfărâmat într-o parte 

dând la iveală o cutie de plumb 

în care-am aflat medalioane cu portretele noastre 
sau, cel puţin, așa ne place să credem - 


zăpezile de altădată, nu-i așa? 

într-o carte pentru copii 

e scris că soarele e un ghem de aţă 

din ale cărui fire e ţesută tapiseria lumii noastre 
cartea a fost interzisă, pentru că autorul 

vorbește despre o meserie care nu "i a lui 

copiii care au citit-o sau cărora le-a fost citită 

au fost internaţi în tabere de decolonizare a minţii 
iar părinții lor în centre de reeducare 

autorul s-ar fi retras într-o casă de vacanţă 

în care lumina soarelui nu pătrunde 

acolo ar fi scris o altă carte pentru copii 
multuiplicată de mână și pe sub mână răspândită - 
"povestea licuriciului” 

cei care ar fi citit-o 

nu s-ar mai teme de întuneric 

gândurile le-ar zbura unul către altul, ţesând 
scânteietor, tapiseria libertății 


sau, cel puţin, așa le-ar plăcea să creadă 

unii se izolează de lume 

tocmai de aceea lumea vine la ei 

insule exotice invadate de turiști 

singurătatea lor e prădată în speranţa unui miracol 
care, deși nu se 'ntâmplă, e imaginat ca fiind luat acasă 
unde setea de viaţă frica de moarte plictisul depresia 


sunt inventiv ambalate pentru succesul de piață 


4l 

la colţ de stradă stă moartea și cerșește vieţile 

de la cei uitaţi de vreme 

sub de grindină rafale și de arme automate 

în plămâni și în afară aerul ei îl pompează 

și mai departe pași însăilează la margine de viață 
ce le-ar păsa cum universul a 'nceput și va sfârși? 


- amintirile, atât câte mai au, s-au rătăcit de înţelesul lui "a fi" 


răbdătoare, 'n colţ de stradă 
stă moartea și cerșește 
la mila stând 


a altora, mai tineri 


42 
într-o dimineaţă cu fața de ceară 
când pe cer se vedeau și lună și soare 
cuiva prin cap i-a trecut 
un gând în formă de scară 


pe care cuvinte suiau, încercând să coboare 


capul pe cer se rotea între lună și soare 
în timp ce pământul îmbătrânea în verdeață 
o lume de basm în adâncuri de mare 


ciobită oglindea rotirea fără de viaţă 


43 

a fost odată ca niciodată basmul 
albei-ca-zăpada 

a fost și nu mai este 

e însă zăpada care acoperă 
culorile întregului pământ 


nemaiîncălzit de soarele muribund 


44 

toate personajele literare sunt adunate la un banchet 
umbre ale umbrelor rătăcite din minţile dispărute ale creatorilor lor 
banchetul e una din mult promisele judecăţi de apoi 
repetând scenele de violenţă ale vreunui rege tiranic 

toate acele personaje își vor pierde (nu, nu capetele) vocile 
și 'ncolonate, într-o lungă tăcută sumbră procesiune 

vor trece pe podul minciunilor 

ajungând fiecare în podul câte unei case părăsite 

unde, în alt timp, la o lumânare, la un bec 

cineva visa odată cu ele 


cu ochii deschiși 


45 
orice ocean, nu doar unul, e numit înghețat. 
căldura/focul din inimi a trecut la 'efecte speciale. 
reproducerea speciei 

e învinsă de umori culturale: 


e-atât de frumos adevărul - îmbălsămat 


toate drumurile la noi înșine duc 
cel mai scurt e-al avalanșei de zăpadă 
fericiți cei amorțiți în duhul 


a lor fi-va lumea ce nu pot s-o vadă 


46 
indigestia gândului despre începutul lumii 
explică poezia celui despre primul fulg de zăpadă 


și zâmbetul îngheţat însoțitor 


viețile și morţile sunt stivuite 
într-o uitare pusă la păstrare, așteptând 
să fie jertfită unor zei puși și ei la păstrare 


într-o uitare mai mare 


despre primul fulg de zăpadă 
se știe doar că a fost - 
suficient pentru a înțelege 'timpul' 


Și tot ce urmează 


47 

e liniște 

totul se declină la singular 
într-o limbă ei însăși neînţeleasă 
începutul îl fac munţii 

și sfârșesc câmp curgător 
urmează oceanul - 

se pierde în bolta stelară. 

și așa mai departe 

într-un singur cuvânt 

care le cuprinde pe toate 
'cuvântul!' ce ar fi fost la 'nceput 
cuvânt și atât 

el însuși nu se știe de când 

de unde și vorba 


pe negândite viaţa noastră a trecut 


48 

trecutul viitorului e fiorul rece pe șira spinării 

sunt buzele vineții săpând cuvinte în auzul nenăscuţilor 
e ochiul înroșit, bolnav de răsăritul stelei care nu mai este 
sunt porțile sălilor de spectacol purtând masca 

arcului de triumf 

pe sub care mulțimile trec 

cu inimi pulsând în ritmul mașinilor agricole 

(scris este că "săbiile fi-vor pluguri") 

scandând: 


ave! ave! ave! 


49 

între mine și mine 

nu este 'tu' 

eul e hohotul din camera nemobilată 

în acvariile ochilor cuvintele cărţilor 

plutesc ne 'nsufleţite 

căldura sângelui imaginează o lume de basm 


sub bolta 'nstelată de întrebări fără răspuns 


